**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL VALSTYBINĖS ŽEMĖS NUOMOS 2006 M. BALANDŽIO 21 D. sutarties NR. N75/06-1/0064 PAKEITIMO**

2024 m. rugpjūčio 13 d. Nr. T10-156

Skuodas

**1. Parengto sprendimo projekto tikslas ir uždaviniai.**

Šio sprendimo projektu siekiama, kad 0,09 ha R. V. asmeniniam ūkiui suteiktas žemės ūkio paskirties žemės sklypas, kadastro Nr. 7527/0006:311, unikalus Nr. 4400-0728-6493, esantis Mosėdžio mstl., Skuodo r. sav., pagal pateiktus prašymus ir Skuodo rajono notarų biuro notarės išduotą paveldėjimo teisės pagal įstatymą liudijimą toliau būtų nuomojamas paveldėtojams A. V. ir V. Z. (toliau – Paveldėtojai).

**2. Siūlomos teisinio reguliavimo nuostatos.**

Skuodo rajono savivaldybė patikėjimo teise valdo 0,09 ha valstybinės žemės sklypą, kadastro Nr. 7527/0006:311, unikalus Nr. 4400-0728-6493, esantį Mosėdžio mstl., Skuodo r. sav.

Lietuvos Respublikos vietos savivaldos įstatymo 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja, išskyrus šio įstatymo 27 straipsnio 2 dalies 29 punkte nurodytus sutikimus ir sprendimus, ir sprendimų dėl sutikimo perimti kitą valstybės turtą savivaldybės nuosavybėn priėmimas.

Lietuvos Respublikos civilinio kodekso 6.548 straipsnio 2 dalyje nurodyta, kad Valstybinės žemės nuomos sutartis pagal savo kompetenciją sudaro valstybinės žemės valdytojo funkcijas atliekanti institucija, o 6.551 straipsnio 2 dalis nurodo, kad Valstybinė žemė išnuomojama ne aukciono būdu, jeigu ji užstatyta fiziniams ar juridiniams asmenims nuosavybės teise priklausančiais ar jų nuomojamais pastatais, statiniais ar įrenginiais, taip pat kitais įstatymų numatytais atvejais.

Žemės įstatymo 7 straipsnio 1 dalies 2 punkte nurodyta, kad valstybinės žemės patikėjimo teisės subjektai (patikėtiniai) yra  savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu, o 9 straipsnio 1 dalies 1 punkte nurodyta, kad Valstybinės žemės sklypus įstatymų ir kitų teisės aktų nustatyta tvarka išnuomoja savivaldybių tarybos – valstybinės žemės sklypus, perduotus patikėjimo teise savivaldybėms. Sprendimą išnuomoti valstybinės žemės sklypą priima savivaldybės taryba, o valstybinės žemės nuomos sutartį sudaro meras arba jo įgaliotas savivaldybės administracijos direktorius; 6 dalies 10 punkte nurodyta, kad valstybinė žemė išnuomojama be aukciono ir kitais Žemės įstatyme nustatytais atvejais.

Valstybinės žemės ūkio paskirties žemės sklypų nuomos taisyklių, patvirtintų Lietuvos Respublikos Vyriausybės 2003 m. vasario 18 d. nutarimu Nr. 236 ,,[Dėl valstybinės žemės ūkio paskirties žemės sklypų pardavimo ir nuomos](http://www3.lrs.lt/pls/inter3/dokpaieska.showdoc_l?p_id=205483&p_tr2=2)“, 5 punkte minima, kad, mirus žemės sklypo naudotojui, teisę sudaryti valstybinės žemės nuomos sutartį įgyja jo įpėdiniai.

**3. Laukiami rezultatai**.

Pasirašius susitarimą dėl valstybinės žemės nuomos sutarties pakeitimo, Paveldėtojai, paveldėję teisę į asmeninio ūkio žemę, įgyja teisę naudotis žemės sklypu tomis pačiomis sąlygomis kaip ir asmeninio ūkio žemės sklypo gavėjas. Susitarimą dėl valstybinės žemės nuomos sutarties pakeitimo Paveldėtojai privalės įregistruoti Nekilnojamojo turto registre.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos, sudarytą nuomos sutartį paveldėtojai Nekilnojamo turto registre įregistruos savo lėšomis.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.