**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS KONTROLĖS IR AUDITO TARNYBOS SAVIVALDYBĖS KONTROLIERĖS NERINGOS STASIŪTĖS ATLEIDIMO IŠ PAREIGŲ**

2024 m. rugpjūčio 14 d. Nr. T10-161

Skuodas

**1. Parengto sprendimo projekto tikslas ir uždaviniai.**

Skuodo rajono savivaldybės kontrolės ir audito tarnybos savivaldybės kontrolierė Neringa Stasiūtė yra pateikusi prašymą atleisti ją iš pareigų 2024 m. rugsėjo 4 d. Atleidus įstaigos vadovą, būtina paskirti laikinai einantį vadovo pareigas asmenį, šiuo atveju – Skuodo rajono savivaldybės kontrolės ir audito tarnybos vyriausiąją patarėją Simą Jablonskienę.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies „Išimtinė savivaldybės tarybos kompetencija“ 7 punktas nustato savivaldybės tarybos funkciją: „sprendimų dėl savivaldybės kontrolieriaus priėmimo į pareigas, skatinimo ir apdovanojimo, priemokų, tarnybinių nuobaudų skyrimo, nušalinimo ir atleidimo iš pareigų priėmimas, savivaldybės kontrolės ir audito tarnybos steigimas, savivaldybės kontrolės ir audito tarnybos metinių ataskaitų rinkinio svarstymas ir sprendimo dėl jo priėmimas, įstatymų numatyto savivaldybės kontrolieriaus darbo užmokesčio nustatymas, savivaldybės kontrolės ir audito tarnybos nuostatų tvirtinimas“.

Savivaldybės kontrolierė atleidžiama iš pareigų vadovaujantis Lietuvos Respublikos valstybės tarnybos įstatymo 35 straipsnio 1 dalies 1 punktu – atsistatydina savo noru. Valstybės tarnybos įstatymo 21 straipsnio 1 dalies 1 punktas reglamentuoja, kad valstybės tarnautojams skiriamos priemokos: „už pavadavimą, kai raštu pavedama laikinai atlikti ir kito valstybės tarnautojo ar darbuotojo, dirbančio pagal darbo sutartį, pareigybei nustatytas funkcijas (...). Priemokos už pavadavimą dydį nustato valstybės tarnautoją į pareigas priimantis asmuo. Ši priemoka negali būti mažesnė kaip 10 procentų pareiginės algos“.

Valstybės tarnautojui skiriamų priemokų, nurodytų Valstybės tarnybos įstatymo 21 straipsnio 1 dalyje, suma negali viršyti 80 procentų pareiginės algos.

**3. Laukiami rezultatai.**

Įvykdytos teisės aktų nuostatos dėl Skuodo rajono savivaldybės kontrolės ir audito tarnybos savivaldybės kontrolierės Neringos Stasiūtės prašymo atleisti iš pareigų tenkinimo.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomos lėšos nereikalingos.

**5. Sprendimo projekto autorius ir (ar) autorių grupė.**

Pranešėjas – Skuodo rajono savivaldybės meras Stasys Gutautas.

Rengėja – Teisės, personalo ir dokumentų valdymo skyriaus vyriausioji specialistė Alina Beniušienė.