**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS KONTROLĖS IR AUDITO TARNYBOS SAVIVALDYBĖS KONTROLIERIAUS PAREIGYBĖS APRAŠYMO PATVIRTINIMO IR KONKURSO PASKELBIMO**

2024 m. rugpjūčio 22 d. Nr. T10-173

Skuodas

**1. Parengto sprendimo projekto tikslas ir uždaviniai.**

Patvirtinti Skuodo rajono savivaldybės kontrolės ir audito tarnybos savivaldybės kontrolieriaus pareigybės aprašymą, numatyti konkurso organizavimo procedūras ir paskelbti konkursą Skuodo rajono savivaldybės kontrolės ir audito tarnybos savivaldybės kontrolieriaus pareigoms eiti.

**2. Siūlomos teisinio reguliavimo nuostatos.**

Šiuo metu galioja Skuodo rajono savivaldybės tarybos 2020 m. birželio 25 d. sprendimu Nr. T2-125 „Dėl Skuodo rajono savivaldybės kontrolės ir audito tarnybos savivaldybės kontrolieriaus pareigybės aprašymo patvirtinimo“ patvirtintas Skuodo rajono savivaldybės kontrolės ir audito tarnybos kontrolieriaus pareigybės aprašymas.

*Lietuvos Respublikos vietos savivaldos įstatymo 15 straipsnio 2 dalies 7 punkte* nustatyta, kad išimtinė savivaldybės tarybos kompetencija sprendimų dėl savivaldybės kontrolieriaus priėmimo į pareigas ir atleidimo iš jų priėmimas.

*Lietuvos Respublikos vietos savivaldos įstatymo 15 straipsnio 4 dalyje* numatyta: „Jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.“.

*Lietuvos Respublikos vietos savivaldos įstatymo 67 straipsnio 8 dalyje* numatyta, kad savivaldybės kontrolierius į pareigas priimamas konkurso būdu ir iš jų atleidžiamas Valstybės tarnybos įstatymo nustatyta tvarka. Savivaldybės kontrolierius privalo turėti aukštąjį universitetinį išsilavinimą ir ne mažesnę kaip 3 metų darbo finansų, ekonomikos, teisės, audito arba kontrolės srityse patirtį.

*Lietuvos Respublikos vietos savivaldos įstatymo 67 straipsnio 9 dalyje* nustatytos funkcijos, kurias atlieka savivaldybės kontrolierius.

*Lietuvos Respublikos valstybės tarnybos įstatymo 8 straipsnio 2 dalyje* numatyta, kad *v*alstybės tarnautojų pareigybės aprašomos Vyriausybės nustatyta tvarka.

*Lietuvos Respublikos valstybės tarnybos įstatymo 8 straipsnio 3 dalies 5 punkte* numatyta, kad savivaldybės kontrolieriaus pareigybės aprašymą tvirtina Savivaldybės taryba.

*Lietuvos Respublikos Vyriausybės 2018 m. lapkričio 28 d. nutarimu Nr. 1176 „Dėl Lietuvos Respublikos valstybės tarnybos įstatymo įgyvendinimo“* patvirtintos Valstybės tarnautojų pareigybių aprašymo ir vertinimo metodikos 3 punkte nustatyta, kad valstybės tarnautojų pareigybių aprašymai rengiami Valstybės tarnybos valdymo informacinėje sistemoje VATIS pagal pareigybių aprašymų ruošinius, 4 punkte – pareigybių aprašymų ruošinius tvirtina Viešojo valdymo agentūros direktorius. 32 punkte nustatyta, kad I pareigybės lygmens pareigybei nustatomas ne žemesnis kaip B2 užsienio kalbos mokėjimo lygis.

*Lietuvos Respublikos valstybės tarnybos įstatymo 13 straipsnio 1 dalies nuostatos* numato, kad į įstaigų vadovų pareigas priimama 5 metų kadencijai konkurso būdu. Šio įstatymo *13 straipsnio 2 dalies nuostatos* numato, kad konkursą į įstaigų vadovų pareigas Lietuvos Respublikos Vyriausybės nustatyta tvarka centralizuotai organizuoja, kandidatų į įstaigų vadovų pareigas paiešką ir jų atranką vykdo Lietuvos Respublikos Vyriausybės įgaliota įstaiga.

*Priėmimo į valstybės tarnautojo pareigas organizavimo tvarkos aprašo 9 punkte* numatyta, kad konkurso į įstaigos vadovo pareigas skelbime nurodoma: pirminio pretendentų vertinimo kriterijus (-ai), į pareigas priimančiam asmeniui pateikiamų pretendentų skaičius (nuo 1 iki 3) ir pagrindiniai įstaigos vadovo kadencijos laikotarpio ir (ar) tam tikrų jo etapų veiklos tikslai ir rezultatai. Paskelbus konkursą ar atranką, skelbime pateikta informacija apie valstybės tarnautojo pareigų pavadinimą, pareigybei keliamus reikalavimus, pareigybei nustatytą pareiginės algos koeficientą, pirminio pretendentų vertinimo kriterijų (-us) (konkurse į įstaigos vadovo pareigas), valstybės tarnautojo funkcijas negali būti keičiama, išskyrus atvejus, kai ši informacija turi būti pakeista siekiant ištaisyti skelbime esančią techninę klaidą.

*Priėmimo į valstybės tarnautojo pareigas organizavimo tvarkos aprašo 29 punkte* numatyta, kad konkurso į įstaigos vadovo pareigas komisija sudaroma iš ne mažiau kaip 5 narių. Konkurso į įstaigos vadovo pareigas komisijos nariais gali būti skiriami biudžetinių, viešųjų įstaigų, kurių savininkė ar dalininkė yra valstybė ar savivaldybė, valstybės ir savivaldybių valdomų įmonių ir įstaigų atstovai, buvę įstaigų vadovai, taip pat Atrankos agentūros ekspertai, kiti ekspertai, atrinkti Lietuvos Respublikos viešųjų pirkimų įstatymo nustatyta tvarka.

*Lietuvos Respublikos Vyriausybė 2023 m. lapkričio 8 d. nutarimu patvirtino Valstybės ir savivaldybių institucijų ir įstaigų vertinimo kriterijų įverčių aprašą* (toliau – Aprašas), kuriuo nuo 2024 m. sausio 1 d. nustatomi savivaldybių institucijų įstaigų vadovų pareiginių algų koeficientai. Nustatant valstybės ar savivaldybės institucijos ar įstaigos vadovo pareiginės algos koeficientą, yra atliekamas valstybės ir savivaldybės institucijos ar įstaigos įvertinimas pagal šiame Apraše nustatytus kriterijus. Vadovaujantis šio Aprašo nuostatomis, atliekant Skuodo rajono savivaldybės kontrolės ir audito tarnybos įvertinimą, surenkamas maksimalus 10 balų įvertinimas. Vadovaujantis nutarimo nuostatomis, Skuodo rajono savivaldybės kontrolės ir audito tarnybos savivaldybės kontrolieriaus *pareiginės algos koeficiento intervalas 1,5–2,5.*

**3. Laukiami rezultatai.**

Bus patvirtintas Skuodo rajono savivaldybės kontrolės ir audito tarnybos savivaldybės kontrolieriaus pareigybės aprašymas, atitinkantis Valstybės tarnautojų pareigybių aprašymo ir vertinimo metodikos nuostatas.

Bus įgyvendintos Lietuvos Respublikos teisės aktų nuostatos dėl konkurso procedūrų: skirti 2 atstovai savivaldybės kontrolieriaus konkursui, nustatytas į įstaigos vadovo pareigas atrinktų pretendentų, kurie pateikiami Savivaldybės tarybai, skaičius.

Viešojo valdymo agentūrai iki konkurso paskelbimo reikia pateikti Skuodo rajono savivaldybės tarybos sprendimu patvirtintą Skuodo rajono savivaldybės kontrolės ir audito tarnybos savivaldybės kontrolieriaus pareigybės aprašymą, nustatytą į savivaldybės kontrolieriaus pareigas atrinktų pretendentų, kurie pateikiami Savivaldybės tarybai, skaičių bei nustatytą savivaldybės kontrolieriui pareiginės algos koeficientą.

Konkurso komisija sudaroma Viešojo valdymo agentūros direktoriaus įsakymu iki konkurso paskelbimo.

Konkurso būdu priėmus įstaigos vadovą, bus užtikrintas įstaigai priskirtų funkcijų įgyvendinimas.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomos lėšos nereikalingos.

**5. Sprendimo projekto autorius ir (ar) autorių grupė.**

Pranešėjas – Skuodo rajono savivaldybės meras Stasys Gutautas.

Rengėja – Teisės, personalo ir dokumentų valdymo skyriaus vyriausioji specialistė Alina Beniušienė.